《送刘长洲》
元代·郑元祐

中吴号沃土，壮县推长洲。秋粮四十万，民力罢诛求。

昔时兼并家，夜宴弹箜篌。今乃呻吟声，未语泪先流。

委肉饿虎蹊，于今三十秋。亩田昔百金，争买奋智谋。

安知徵敛急？田祸死不休。膏腴不论直，低洼宁望酬？

卖田复有献，惟恐不见收。日觉乡胥肥，吏台起高楼。

坐令力本农，命轻波上沤。天意悯困剧，南辕卯金侯。

侯有万金剂，探囊令病瘳。躄者起雀跃，瘖者言嘲啁。

坐令百里邑，奸回息彫锼。是皆仁侯惠，颂声满道周。

清朝考功选，赏典无滞留。愿侯登廊庙，一洗苍生忧。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。